Van gewoon tot suksesvol met die vyf-ure-reël - WelstandWelstand
Tuis / Advies / Van gewoon tot suksesvol met die vyf-ure-reël
Van gewoon tot suksesvol met die vyf-ure-reël
Dag na dag doen jy jou bes vir jou werk. Dis egter alles tevergeefs. Jy is in jou huidige pos vasgevang en dit lyk na 'n onbegonne taak om vordering te maak. Jy begin twyfel of jy ooit suksesvol sal wees. Rondom jou word vriende en kollegas bevorder en jy wonder wat doen hulle anders.
Klink dit soos jy? Dan is dit tyd om die vyf-ure-reël te begin toepas. Hierdie eenvoudige reël, wat deur suksesvolle individue soos Bill Gates, Oprah, Mark Zuckerberg en Elon Musk onderskryf word, kan jou help om van gewoon tot suksesvol te groei.
Die effektiwiteit van die vyf-ure-reël berus op twee dinge:
Eerstens moet jy besef dat om harder en langer te werk nie gelykstaande is aan slimmer werk nie. Om slimmer te werk, beteken dat jy tyd moet afstaan om nuwe dinge te leer. Dit sal jou help om jou fokus van jou huidige werklading te verskuif na langtermynverbetering van jouself.
Tweedens moet jy besef dat kundigheid van onskatbare waarde is. Daar is geen plaasvervanger vir kennis nie.
Bestee vyf ure per week aan doelbewuste leer
Sukses kan joune wees deur net een uur van elke werkdag opsy te sit vir doelgerigte leer en oefening – tyd wat jy gebruik om meer oor iets in jou veld te wete te kom, nuwe tegnieke te bemeester of 'n boek te lees wat sal lei tot vooruitgang in jou werk, tyd waarin jy daarop fokus om doelbewus iets nuuts te leer. Dit beteken dat jy tyd moet maak om jou volle aandag aan leer en ontwikkeling te skenk, sonder enige onderbrekings. So 'n leerproses kan verskillende vorme aanneem en kenners sê 'n mengsel hiervan sal die beste resultate lewer.
Lees. Dis 'n gewoonte van baie hoogs suksesvolle persone en 'n maklike en gerieflike manier om meer kennis te bekom. Mik na 'n hoofstuk per dag of 'n sekere aantal boeke per maand. Met die wye verskeidenheid e-boeke tot jou beskikking kan jy sonder veel moeite oor byna enige onderwerp meer te wete kom. Bill Gates, 'n bekende voorstander van lees, lees ongeveer 50 boeke per jaar en sê dis een van die hoofmaniere waarop hy leer.
Reflekteer (nadink). Dit mag dalk na tydmors voel maar dit is bewys dat jou werkprestasie verbeter sodra jy tyd neem om te reflekteer. Tim Armstrong, voorheen hoof uitvoerende bestuurder van Oath, 'n maatskappy wat spesialiseer in media-, tegnologie- en kommunikasiehandelsmerke, het vereis dat sy senior bestuurspan vier ure per week daaraan spandeer om te reflekteer.
Refleksie speel 'n sleutelrol in leer. Indien jy te veel inligting inneem sonder om tyd toe te laat om daaroor te reflekteer, kan jy oorweldig begin voel. Dit kan weer verhoed dat jy nuwe vaardighede aanleer. Dis belangrik dat jou refleksietyd gestruktureer en sonder afleidings moet wees. 'n Joernaal waarin jy reflekteer oor wat jy geleer het, kan nuttig wees. Dit sal jou toelaat om besit te neem van die lesse wat jy in die uitvoering van jou werk geleer het en sal jou help om idees vir die toekoms te ontwikkel.
Eksperimenteer. Dis noodsaaklik indien jy vooruitgang wil beleef. Maak daagliks tyd om nuwe idees en teorieë uit te toets – ongeag hoe vergesog jou idee of teorie ook al mag klink. Vooruitgang en innovasie is nog nooit verkry deur dieselfde ding oor en oor te doen nie. Beroemdes soos Benjamin Franklin en Thomas Edison was bekend vir hulle riskante eksperimente. Selfs al misluk jou eksperiment leer jy 'n waardevolle les. Google en Microsoft het nie verniet daaglikse tydsgleuwe waarin daar van werknemers verwag word om te eksperimenteer met hulle idees nie.
Moenie werk met leer verwar nie
Dit gebeur maklik en dis hoekom individue dikwels voel dat hulle in 'n doodloopstraat beland het. Jy dink dalk dat 'n 40-uur-werkweek genoeg is en dat jy verbetering behoort te sien, maar dis selde die geval. Terwyl jou fokus op dag-tot-dag-probleme is, gee jy jouself nie die tyd om te ontwikkel en te groei nie. Die vyf-ure-reël handel oor doelbewuste leer – dis nie dieselfde as om elke dag werk toe te gaan en te hoop dat jy iets nuuts gaan leer nie. Stel vir jou spesifieke leerdoelwitte, laat genoeg tyd om dit te bereik, en wees voorbereid op die groot verbetering wat gaan volg.
Fokus op verbetering – nie net op produktiwiteit nie
Produktiwiteit speel beslis 'n rol in sukses. Dit beteken egter niks sonder lewenslange leer nie. Jy gaan min ontwikkeling beleef indien jy konstant gefokus bly op jou huidige werk eerder as op langtermynselfverbetering. Natuurlik is dit moeilik om jouself vyf ure per week te gun vir iets waarvoor jy nie 'n onmiddellike beloning ontvang nie. Op die langtermyn sal jy jouself egter ewig dankbaar wees. Probeer om verby jou maandelikse salaris te kyk en staan tyd daaraan af om die beste weergawe van jouself te word.
As jy sommige van die wêreld se suksesvolste entrepreneurs – individue wat weekliks five ure aan doelbewuste leer bestee – as inspirasie gebruik, kan jy binnekort ligjare ver voor vriende en kollegas op die pad na sukses wees.